寄于忠父先生  其一
作者：袁說友
朝代：宋

paragraphs: 天教英雄聲名好，滿眼看渠騰蹋早。
吁嗟世事暗如漆，虞卿窮困劉蕡老。
平生翰墨彌九州，豐城埋劍干斗牛。
一官了不受羈束，婆娑風月聊歸休。
天欲成之煩一蹶，子美東屯笑耕月。
諸山摇落不成林，看取孤松歲寒發。
西湖十頃玻璃風，酒闌豪氣詩千筒。
請君流水照冰雪，長魚豈與蝦蜆同。